የአዲስ አበባ ቀላል ባቡር የኤሌክትሮ ሜካኒካል ስራ ተሞከረ
በአዲስ አበባ ቀላል ባቡር መስመር ፕሮጀክት የኤሌክትሮ ሜካኒካል ስራ ዛሬ ሙከራ ተካሂዶበታል።ከመስቀል አደባባይ እስከ ቃሊቲ ያለው የቀላል ባቡር መስመር ዛሬ ሙከራ የተጀመረበት ኮሪደር ነው።የአዲስ አበባ ቀላል ባቡር መስመር ፐሮጀክት በማጠቃለያ ምዕራፍ ላይ የሚገኝ ሲሆን፥ ሁሉም የግንባታ ሰራዎች ተጠናቀው የኤሌክትሮ ሜካኒካል ተግባራትም በመገባደድ ላይ ናቸው።በጥቂት ቀናት ውስጥም የተዘረጉት መስመሮች ከኤሌክትሪክ ጋር የሚገናኙ ይሆናል።ይህን ተከትሎም ለመንገደኞች ማቋረጫ ከሆኑት ፌርማታዎች ውጪ ዘሎ መግባት ለአደጋ ሊያጋልጥ ስለሚችል ጥንቃቄ ማድረግ እንደሚገባ የቀላል ባቡር ፕሮጀክቱ ስራ አስኪያጅ ኢንጂነር በሃይሉ ስንታየሁ ገልጸዋል።ህብረተሰቡ የእግረኛ መንገዶችን ብቻ በመጠቀም የባቡር መስመሩን ሊጠብቅ እንደሚገባም ነው የተናገሩት።ለፕሮጀክቱ እስካሁን 19 የህዝብ ማመላለሻ ባቡሮች አዲስ አበባ የገቡ ሲሆን፥ ቀሪ 22 ባቡሮችም በቅርብ ጊዜ ውስጥ አዲስ አበባ እንደሚገቡ ይጠበቃል።የመንገደኞች የመሳፈሪያና የመውረጃ ፌርማታዎች ግንባታም በመከናወን ላይ ይገኛል።(ኢብኮ)